WICE แนะซื้อเก็งกำไรชู Q3/60 เป็นช่วงไฮซีซั่น-ได้ผลดีจาก SEL         
WICE แนะซื้อเก็งกำไรชู Q3/60 เป็นช่วงไฮซีซั่น-ได้ผลดีจาก SEL         
20 ก.ย. 2560

บล.ฟิลลิป (ประเทศไทย) ระบุในบทวิเคราะห์วันนี้ (20 ก.ย.) ว่า หลังบริษัท ไวส์ โลจิสติกส์ จำกัด (มหาชน) หรือ WICE ถือ SEL ที่ให้บริการทางด้านขนส่งสินค้าทางอากาศเป็นหลัก ส่งผลให้ครึ่งแรกปีนี้สัดส่วนรายได้จัดการขนส่งสินค้าทางอากาศ (Air Freight) มีสัดส่วนเพิ่มสูงขึ้นเป็น 31% จากเดิมที่ 22%, บริการทางด้านขนส่งสินค้าทางทะเลที่เป็นรายได้หลักของ WICE ลดสัดส่วนเป็น 48% จาก 50% และคลังสินค้า/โลจิสติกส์ลดลงเป็น 21% จาก 28% สัดส่วนการขนส่งทางอากาศยังมีแนวโน้มเพิ่มขึ้น จากการจับมือกับ SEL ในการรุกงานด้านนี้ที่มีอัตรากำไรสูง
โดยปกติไตรมาส 3 จะเป็น high season สุดของปี อีกทั้ง 3Q60 ยังรับรู้การรวมงบของ SEL เต็มไตรมาสจาก 3Q59 ที่รับรู้แค่เพียง 1.5 เดือน และยังมีค่าใช้จ่ายทำ M&amp;A ราว 4 ล้านบาท คาดยังเห็นการเติบโตที่ดีทั้งรายได้และกำไรอยู่ อีกทั้งจากคาดการณ์เศรษฐกิจของ ธปท. ในเดือน มิ.ย. 60 ได้มีการปรับเพิ่มการเติบโตของมูลค่าการส่งออกและนำเข้าในรูปของดอลลาร์สหรัฐขึ้นเป็น 5% และ 10.9% เทียบช่วงเดียวกันของปีก่อนจากในเดือน มี.ค. 60 ที่เดิมคาดไว้ที่ 2.2% และ 7.2% เป็นสัญญาณที่ดีต่อ WICE
จากการคาดการณ์ของ IMF เศรษฐกิจโลกยังคงเติบโตอย่างมีเสถียรภาพที่ 3.6-3.8% ในช่วงปี 2561-2565 โดยเฉพาะประเทศขนาดใหญ่ อาจทำให้ ธปท.มีการปรับอัตราการเติบโตของมูลค่าการส่งออกและนำเข้าเหมือนในปี 2560 จากที่คาดในปี 2561 ส่งออกและนำเข้าเติบโต 1.7% และ 5.4%
ทางฝ่ายปรับคาดการณ์รายได้บริการในปี 2560 เพิ่มขึ้นเล็กน้อยเป็น 1,362 ล้านบาท แต่ปรับลดกำไรสุทธิลงจาก 128 ล้านบาท เป็น 117 ล้านบาท จากอัตรากำไรขั้นต้นครึ่งปีแรกที่ต่ำกว่าคาด และในปี 2561 คาดรายได้ที่ 1,602 ล้านบาท และกำไรสุทธิที่ 139 ล้านบาท โดยยังไม่รวมการทำ M&amp;A หรือ JV ที่อาจเกิดขึ้นเพื่อยกระดับให้เป็นบริษัทในระดับภูมิภาค และโครงการ EEC ที่จะส่งผลดีในระยะยาว อิงราคาพื้นฐานที่ P/E 24 เท่า ราคาพื้นฐานปี 2561 อยู่ที่ 5.10 บาท ปรับคำแนะนำขึ้นเป็น “ซื้อ” จาก “ซื้อเก็งกำไร”